**Kos**

*Ja sam ptica crna, a žut mi je nos,  
svako dijete znade da se zovem kos.  
Veselo ja zviždim po grani hoj, hoj,  
šumicom se ori gromki zvižduk moj.*  *Čitati vam ne znam, ali nisam glup,  
zato dobro skačem povazdan cup cup.  
Oko trnja skačem bez čizama, bos,  
eto tako živi frulaš crni kos.*

3.4.2020.

Opis kosa

Ispod zadatka se nalazi tekst o kosu koji ćete pročitati kako biste mogli napisati sažeti opis. Pri pisanju opisa vodite se sljedećim natuknicama:

* *vrsta*
* *izgled*
* *stanište (Gdje stanuju?)*
* *hrana*
* *razmnožavanje (Kako mladi ptići dolaze na svijet?)*
* *Jesu li ptice selice?*

Kada pomislimo na pticu kos, sjetimo se male crne ptice s narančastim kljunom. To je mužjak, a ženka je sivo-smeđe boje sa svjetlijim žuto-smeđim kljunom. Te su ptice uočljive i po žućkastom obrubu oko očiju. Glava im je okrugla, a rep malo duži, drže ga obično uspravnim kada traže hranu na tlu. Nožice su im tanke s 4 prsta s kandžama, 3 s prednje strane i 1 iza da održi ravnotežu. Vole pjevati, a zvuk im je melodičan. Žive u prosjeku dvije i pol godine. Hrane se insektima, puževima, glistama te raznim sjemenkama i voćem.

Kos je vrlo česta ptica. Pretpostavlja se da samo u Europi živi više od milijun jedinki. Staništa su joj šume, parkovi, vrtovi, vrlo je česta u gradovima i selima. Kod nas je djelomična selica jer se ptice iz kontinentalnog dijela sele, a one u priobalnom području ostaju.

Kosovi se gnijezde dva do 3 puta godišnje od kasnog proljeća do kolovoza. Ženka gradi gnijezdo blizu tla ili na stablima uz debla od blata i stabljika, a unutrašnjost oblaže suhom travom. Nese 3 do 5 jaja na kojima sjedi oko 2 tjedna, a mladi još isto toliko ostaju u gnijezdu dok se o njihovoj prehrani brinu oba roditelja. (www.planeta.com.hr)